Predkladacia správa

Ministerstvo financií SR, vychádzajúc z Plánu legislatívnych úloh vlády SR na rok 2015, predkladá návrh zákona, ktorým sa mení a dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 583/2004 Z. z. o rozpočtových pravidlách územnej samosprávy a o zmene a doplnení  niektorých zákonov v znení neskorších predpisov ďalej len „zákon“). 
Predloženou novelou zákona sa upravujú niektoré povinnosti v oblasti rozpočtového procesu verejnej správy v súvislosti so zaradením nových subjektov do sektora verejnej správy a zároveň sa navrhujú viaceré úpravy vo vzťahu k rozpočtovému procesu, pričom sa reaguje na skutočnosť, že rozpočtový proces verejnej správy rešpektuje platnú európsku legislatívu. 
V čl. II sa v zákone č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov reaguje na navrhované zmeny v zákone č. 523/2004 Z. z. o rozpočtových pravidlách verejnej správy. V oblasti poskytovania údajov do systému RIS.SAM, návrh upravuje poskytovanie údajov upraveného rozpočtu obcami a vyššími územnými celkami.
Návrh zákona bol predmetom medzirezortného pripomienkového konania. Na rokovanie Legislatívnej rady vlády SR sa materiál predkladá bez rozporov.
Predložený návrh zákona je v súlade s Ústavou SR, zákonmi a medzinárodnými zmluvami a s právom Európskej únie.
Predložený návrh zákona nezakladá žiadne vplyvy na rozpočet verejnej správy a na podnikateľské prostredie, nevyvoláva sociálne vplyvy, ani vplyvy na životné prostredie a informatizáciu spoločnosti.